Veiledning for REU-søknader i Nord-Hålogaland bispedømme

REU, (regionalt etterutdanningsutvalg) er sammensatt av biskop, stiftsdirektør og en til fra arbeidsgiversiden. I tillegg består REU av tre fra den til enhver tid største, regionale tillitsmannsorganisasjonen, stiftsstyreleder, -nestleder og REU-leder. REU kommer normalt sammen to ganger årlig.

**Hvem kan søke?**

Prester i fast stilling, ansatt av Nord-Hålogaland bispedømmeråd, kan søke om studiepermisjon. Opptjeningstid som gir anledning til studiepermisjon regnes ut fra tiden som ansatt av Nord-Hålogaland bispedømmeråd.

# REU-søknader

REU behandler søknader om studiepermisjon i forbindelse med opptjeningstid i Nord-Hålogaland bispedømme. For Finnmark og Nord-Troms gjelder det at det kan søkes første gang om studiepermisjon etter tre år og for resten av bispedømmet kan det søkes første gang etter fem år.

Ordningen med studiepermisjon har til hensikt å være rekrutterende for arbeid i Nord-Hålogaland bispedømme, og legger til rette for at ansatte kan ta videre- og etterutdanning i den tiden de jobber i vårt bispedømme. Videre- og etterutdanning gir økt kompetanse og er til fordel både for ansatte og for bispedømmet.

Hvis det gis studiepermisjoner av arbeidsgiver på andre grunnlag, så belastes dette ikke REU-midler.

**Når kan det søkes første gang?**

Opptjeningstiden som gir mulighet til studiepermisjon regnes ved første søknad fra tiltredelsesdato. Første uttak av studiepermisjon kan ikke starte før full opptjening er oppnådd. Søknad kan sendes før opptjeningsdato er nådd, men permisjon kan ikke iverksettes før dato er passert.

Presten er selv ansvarlig for å søke studiepermisjon. Hvis man ikke søker permisjon etter tre / fem år, gis det ikke mulighet til å samle opp til en lengre permisjonsperiode, enn den gjeldende ordning tilsier.

**Hvordan ta ut studiepermisjon etter at første studiepermisjon er gjennomført?**

Etter første opptjeningsperiode (tre/fem år) tilbys arbeidstaker flere varianter av studiepermisjon og ordningen blir mer fleksibel.

Neste opptjeningsperiode regnes fra den dato permisjonen løper fra, med fratrekk på permisjonens lengde.

Rapport fra tidligere studiepermisjoner må leveres før ny permisjon kan innvilges.

*Neste* studiepermisjon kan søkes etter ny opptjeningsperiode, ELLER etter følgende regler:

1. *For Finnmark og Nord-Troms* opparbeider arbeidstaker seg én måneds studiepermisjon etter ett år, deretter nok èn måneds studiepermisjon etter neste år og én måneds studiepermisjon etter tredje året.

1. *For resten av bispedømmet* opparbeider arbeidstaker seg én måneds studiepermisjon etter tyve måneder i jobb. Deretter nok én måned etter neste tyve måneder og ytterligere én måned etter tredje periode med opptjening. (Altså til sammen fem år).

# Øvrige generelle regler for uttak og opptjening av studiepermisjon

1. Fødsels- og adopsjonspermisjon i medhold av folketrygderettsloven §§ 14-4 og 14-9 medregnes i opptjeningstiden ved beregning av studiepermisjon. REU-permisjoner regnes ikke med i beregningen av ny opptjeningstid. Andre former for lønnet permisjon medregnes i opptjeningstiden ved beregning av studiepermisjon. Ulønnet permisjon tas ikke med i beregningen. Som ulønnet permisjon regnes også permisjon i forbindelse med sykefravær utover 12 måneder.

1. Det er ikke mulig å ta ut mer enn tre måneders studiepermisjon, unntatt når et studiepoenggivende opplegg krever det. Hvis en ansatt har opparbeidet seg 3 måneders studiepermisjon, men ikke tar ut studiepermisjon før den har arbeidet ytterligere 12/20 måneder, vil summen av permisjon likevel ikke overstige 3 måneder.

1. Ved fravær mer enn tre år fra bispedømmet faller muligheten til studiepermisjon bort, og ny førstegangsopptjening må fullføres for å få studiepermisjon.

1. Ved flytting innad i bispedømmet mellom områdene med forskjellige regler for opptjening, vil det gjøres en omregning av opptjent permisjon slik at opptjent permisjon beholdes. 12 måneder i Nord-Troms og Finnmark tilsvarer 20 måneder i Troms unntatt Nord-Troms prosti.

1. Det gis ikke adgang til å ta ut studiepermisjon i oppsigelsestiden. Denne begrensningen gjelder ikke ved overgang til alderspensjon.

**Hvordan søke?**

Søknader gjøres via Kompetansekartet ([www.kompetansekart.no)](http://www.kompetansekart.no/). Frist for å søke er 15. mars og 15. september, med uttak av permisjon fra neste semester. Hjelp til å fylle ut kompetansekartet finner du på [www.prest.no.](http://www.prest.no/)

**Hvordan behandles søknaden**?

Alle studieopplegg må kvalitetssikres. Søknaden får anbefaling / ikke anbefaling av prosten via kompetansekartet. Deretter behandles søknaden av REU.

# Svarbrev

Når alle søknader er behandlet, får søkeren et svarbrev som sier om søknaden er innvilget eller ikke. Er søknaden innvilget, vil svarbrevet inneholde en kontrakt som inngås mellom ansatt og bispedømme, og som regulerer rettigheter og plikter i forbindelse med uttak av studiepermisjon.

# Permisjonens lengde

Permisjon gis for inntil tre måneder (63 arbeidsdager). Når det innvilges permisjon til studiepoengbaserte videreutdannelser som krever mer enn tre måneders permisjon, gis det permisjon i det antall uker som kursutlysningen anbefaler. Permisjonen kan deles opp i flere uttak over en periode.

# Økonomi

Dersom REU finner at vilkårene for studiepermisjon er tilstede, kan det i tillegg til permisjon med lønn, innvilges støtte til utgifter som påløper i forbindelse med permisjonen.

Hovedregelen er at 80 % av dokumenterte utgifter dekkes ved studiepoenggivende studier. Det er mulig for REU å avkorte utgifts grunnlaget, gi støtte etter en lavere dekningsgrad, eller gi et bestemt beløp i studiestøtte.

For de som velger å benytte studiepermisjonen til eget studieopplegg kan det, i særlige tilfeller innvilges tilskudd til dokumenterte utgifter. Dersom REU finner utgiftene begrunnet kan det innvilges støtte på inntil 80 % av dokumenterte/anslåtte utgifter.

90 % av tildelt beløp betales ut etter anmodning. Det er den ansattes ansvar å sende inn anmodning om utbetaling. Utbetalingene vil normalt følge utbetalinger av ordinær lønn, og vil derfor følge frister for lønnsutbetalinger.

Siste 10 % av tildelt sum betales ut etter at REU har mottatt og godkjent rapport etter gjennomført studiepermisjon.

# Gjennomføring og rapportering

Gjennomføres studiepermisjonen etter et studieopplegg utarbeidet av universitet, høgskole eller tilsvarende forventes det at opplegget følges. Avlagt eksamen eller tilsvarende er godkjent gjennomføring.

Det forventes en rapport etter gjennomført studiepermisjon. Rapporten sendes tjenestevei til arbeidsgiver. Godkjent rapport vil gi rett til utbetaling av de siste 10 % av støtten fra REU. Dersom rapport ikke er levert innen 6 måneder etter endt studiepermisjon vil retten til de siste 10 % studiestøtte bortfalle.

Ny studiepermisjon innvilges ikke, før rapport fra forrige studiepermisjon er mottatt av arbeidsgiver.

Mal for rapport finnes tilgjengelig på bispedømmets hjemmeside.

**Klage**

En eventuell klage på vedtak gjort av REU sendes tilbake til REU.

# Ikrafttredelse

Reglene gjelder fra 1.september 2012.

Vedtatt på REU-møte 22.aug 2012